Benjamin Netanyahu, forsætisráðherra Ísraels, kvaðst saklaus af öllum ákærum, þegar hann kom fyrir rétt í Jerúsalem í morgun, sakaður um spillingu. Andstæðingar forsætisráðherrans efndu til mótmæla við dómshúsið í Jerúslem í morgun.
Netanyahu, sem er fyrstur forsætisráðherra Ísraels sem ákærður er á meðan hann gegnir embætti, var gert að gera munnlega grein fyrir máli sínu í morgun og tók það einungis tuttugu mínútur. Hann endurtók fyrri yfirlýsingar, sem hann hafði skrifað og afhent yfirvöldum um sakleysi sitt. Ásakanirnar á hendur forsætisráðherra skiptast í þrjú aðskilin mál, en honum er meðal annars gefið að sök að hafa tekið við óviðeigandi gjöfum og að hafa freistað þess að kaupa sér jákvæða fjölmiðlaumfjöllun með fyrirheitum um óeðlilega fyrirgreiðslu. Búast er því að Netanyahu verði ítrekað kallaður fyrir réttinn á meðan málflutningur stendur yfir, sem kemur sér illa fyrir hann í miðri kosningabaráttu, en einungis sex vikur eru til þingkosninga í Ísrael, þeirra fjórðu á innan við tveimur árum. Hann hefur gagnrýnt tímasetningu réttarhaldanna segir hana fela í sér bein afskipti af kosningunum sem fram fara 23. mars. Flokkur Netanyahus, Likud-flokkurinn, er með mest fylgi samkvæmt könnunum, en óvíst er hvort honum takist að mynda nýja ríkisstjórn að kosningum loknum. Netanyahu þarf auk þess að glíma við Gideon Saar, fyrrverandi innanríkis- og menntamálaráðherra, sem sagði sig nýlega úr Likud og stofnaði nýjan flokk, sem hann kallar Nýja von.
Forsætisráðherra Ísraels kvaðst saklaus þegar hann kom fyrir rétt í morgun sakaður um spillingu. Talið er að réttarhöldin yfir honum geti haft áhrif á niðurstöður kosninganna sem fram fara í Ísrael í næsta mánuði.